Cher

**Cher** (syntyjään **Cheryl Sarkisian**, 20. toukokuuta 1946 El Centro, Kalifornia) on yhdysvaltalainen laulaja ja näyttelijä.

Cher nousi kuuluisuuteen Sonny and Cher -duon myötä 1960-luvun lopulla. Duo hajosi vuonna 1974, minkä jälkeen Cher jatkoi soolouralla laulajana ja televisioesiintyjänä. 1980-luvulla hän aloitti rinnakkaisen uran elokuvanäyttelijänä.

Cher voitti parhaan naispääosan Oscarin elokuvasta *[[Kuuhullut]]* (1987). Sen lisäksi hän on voittanut kolme Golden Globe -palkintoa sekä yhden Grammyn ja yhden Emmyn. Cherin levyjä on myyty yli 100 miljoonaa kappaletta. Hänellä on ollut kappale Billboardin jonkin singlelistan ykkösenä seitsemällä peräkkäisellä vuosikymmenellä 1960-luvulta 2020-luvulle.

## Nuoruus, tausta ja nimi
Cherin isä oli armenialaista syntyperää, kun taas hänen äidillään oli saksalais-irlantilais-englantilaiset ja väitetysti myös osin cherokeetaustaiset sukujuuret.

Cherin äiti Georgia Holt kasvatti Cherin ja hänen siskonsa Georgannen. Hänen syntymänimensä oli Cheryl Sarkisian, mutta hän luuli vuoteen 1979 saakka etunimensä olleen Cherilyn. Hänen äitinsä mentyä naimisiin Gilbert LaPieren kanssa hänen isäpuolensa adoptoi hänet virallisesti vuonna 1961, jolloin hänestä tuli Cheryl LaPiere. Vuonna 1979 Cher vaihtoi viralliseksi nimekseen pelkän Cherin, ilman sukunimiä.

## Ura
### Sonny and Cher
Kun Cher oli 17-vuotias, lauluntekijä Sonny Bono esitteli hänet musiikkituottaja Phil Spectorille, joka otti hänet taustalaulajakseen. Cher julkaisi myös taiteilijanimellä Bonnie Jo Mason oman singlen ”Ringo I Love You”, mutta se ei menestynyt.

Cher ja Sonny Bono perustivat duon, ja julkaisivat nimellä Caesar & Cleo kolme singleä. Vuonna 1964 Cher, silloin taiteilijanimellä Cherilyn, sai yhdessä Bonon kanssa levytyssopimuksen Liberty Recordsille. Cherin single ”Dream Baby” nousi paikalliseksi hitiksi Los Angelesissa, ja duo vaihtoi nimekseen Sonny & Cher. He julkaisivat ensimmäisen yhteisen singlensä ”Baby Don’t Go” Reprise Recordsille. Siitä tuli suuri hitti Los Angelesissa, ja vuonna 1965 Atcon julkaisema ”Just You” nousi jo kansallisen listan sijalle 20.

Seuraavina vuosina Cher julkaisi vuorotellen soolosinglejä, jotka Bono tuotti, ja duon yhdessä esittämiä kappaleita. Duon kappaleista menestyneimmäksi nousi ”I Got You Babe”, josta tuli yksi vuosikymmenen suurimmista hiteistä. Lisäksi Cherin ensimmäinen sooloalbumi *[[All I Really Want to Do (albumi)|All I Really Want to Do]]* (1965) nousi listoille, ja kappale ”Bang Bang (My Baby Shot Me Down)” singlelistan kolmossijalle. Myös single ”You Better Sit Down Kids” (1967) nousi top-10:een.

Cher siirtyi Imperialilta Atlanticille vuonna 1967. Sen jälkeen Sonny & Cher ei enää saanut muutamaan vuoteen menestyslevyjä, eivätkä kaksikon kaksi yhteistä elokuvaakaan keränneet katsojia. Verovelkansa maksaakseen duo joutui esiintymään klubeilla toisten artistien lämmittelijöinä.

Cherin ja Bonon onni kääntyi vuonna 1971, kun kaksikko siirtyi Deccalle. He saivat oman televisio-ohjelman, ja Cherin single ”Gypsies, Tramps and Thieves” nousi listaykköseksi. Myös sitä seurannut single ”The Way of Love” sekä sooloalbumi menestyivät hyvin.

### Sooloura ja elokuvaura
Cherin ja Bonon avioliitto päättyi vuonna 1974. Cher jatkoi soolouralla ja oman musiikkiohjelmansa juontajana televisiossa. 1980-luvulla hän aloitti myös uran näyttelijänä. Vuonna 1982 hän näytteli Broadway-näytelmässä *Come Back to the Five and Dime, Jimmy Dean, Jimmy Dean*, ja samana vuonna sen elokuvaversiossa *[[Tule takaisin, Jimmy Dean]]*. Hänen seuraavia elokuviaan olivat *[[Tapaus Silkwood]]* (1983), *[[Mask (elokuva)|Mask]]* (1985) ja *[[Noidat (elokuva)|Noidat]]* (1987). Romanttisen komedian *[[Kuuhullut]]* (1987) naispääosasta hän voitti Oscar-palkinnon.

Myös Cherin musiikkiura 1980-luvulla oli menestyksekäs. Albumi *[[Cher (vuoden 1987 albumi)|Cher]]* (1987) myi platinaa ja nousi listasijalle 32. Albumi sisältää niin balladeja kuin rock-hymnejäkin. Sitä seurannut *[[Heart of Stone]]* (1989) oli vielä suurempi menestys. Albumi nousi listojen top-10:een kautta maailman, ja singlet ”If I Could Turn Back Time”, ”Just Like Jesse James” ja ”After All” nousivat singlelistojen kärkipäähän.

Cher jatkoi elokuvauraansa elokuvassa *[[Äitini on merenneito]]* (1990), josta otettu single ”The Shoop Shoop Song (It’s in His Kiss)” nousi listoille. Seuraavina vuosina julkaistut albumit *Love Hurts* (1991) ja *It’s a Man’s World* (1995) eivät menestyneet aivan edellisten albumien tapaan. Cherin elokuvia 1990-luvulla olivat esimerkiksi *[[The Player – Pelimies]]* (1992) ja *[[Kultaseni, päiväsi ovat luetut]]* (1995). Cher näytteli myös televisiosarjassa *If These Walls Could Talk*.

Cher saavutti vuonna 1998 kansainvälisen singlehitin ja uransa ainoan Grammy-palkinnon klubikappaleella ”Believe”. Myös albumi *Believe* nousi listoille ympäri maailmaa. Vuoden 2001 albumi *Living Proof* nousi niin ikään top-10:een, kuten myös kokoelma-albumi *The Very Best of Cher* (2003).

Cherin jäähyväiskiertue kesti kolme vuotta ja päättyi vuonna 2005. Tauon jälkeen hän jatkoi esiintyjänuraansa Las Vegasin lavoilla.

Cher jatkoi levyttämistä ja näyttelemistä 2010-luvulla. Hänen esittämänsä ”You Haven’t Seen the Last of Me” elokuvasta *[[Burleski (elokuva)|Burleski]]* voitti Golden Globe -palkinnon, ja albumi *Closer to the Truth* (2013) nousi Yhdysvaltain listalla kolmanneksi.

Musikaali *[[Mamma Mia: Here We Go Again!]]* (2018) johti Abba-coveralbumiin *Dancing Queen*, joka nousi listoille. Cher julkaisi ensimmäisen joulualbuminsa *Christmas* vuonna 2023. Hänet otettiin Rock and Roll Hall of Fameen vuonna 2024.

### Liiketoiminta
Cherillä on liiketoimintaa muun muassa muodissa, hajuvesissä, kosmetiikassa ja uusimpana jäätelöissä, kun hän lanseerasi vuonna 2023 nimeään kantavan Cher-lato-jäätelön.

## Yksityiselämä
Cher on ollut kaksi kertaa naimisissa, muusikko Sonny Bonon (1964–1975) ja muusikko Gregg Allmanin (1975–1979) kanssa. Näistä liitoista hänellä on lapset Chaz Bono (s. 1969) ja muusikko Elijah Blue Allman (s. 1976). Avioliittojensa jälkeen Cher on tullut tunnetuksi lukuisista suhteistaan kuuluisien miesten kanssa.

## Albumit

**Sonny & Cher -duo**
*1965 *[[Look at Us]]*
*1966 *[[The Wondrous World of Sonny & Cher]]*
*1967 *[[In Case You're In Love]]*
*1967 *[[Good Times (soundtrack)|Good Times]]*
*1971 *[[Sonny & Cher Live]]*
*1971 *[[All I Ever Need Is You (Sonny & Cher)|All I Ever Need Is You]]*
*1974 *[[Live In Las Vegas Vol. 2]]*
*1974 *[[Mama Was a Rock and Roll Singer Papa Used to Write All Her Songs]]*

**Sooloura**
* *[[All I Really Want to Do (albumi)|All I Really Want to Do]]* (1965)
* *[[The Sonny Side of Chér]]* (1966)
* *[[Chér (vuoden 1966 albumi)|Chér]]* (1966)
* *[[With Love, Chér]]* (1967)
* *[[Backstage (albumi)|Backstage]]* (1968)
* *[[3614 Jackson Highway]]* (1969)
* *[[Chér (vuoden 1971 albumi)|Chér]]* (1971) (Uusintapainos julkaistiin nimellä Gypsys, Tramps & Thieves)
* *[[Foxy Lady (Cherin albumi)|Foxy Lady]]* (1972)
* *[[Bittersweet White Light]]* (1973)
* *[[Half-Breed (albumi)|Half-Breed]]* (1973)
* *[[Dark Lady (albumi)|Dark Lady]]* (1974)
* *[[Stars (Cherin albumi)|Stars]]* (1975)
* *[[I'd Rather Believe in You]]* (1976)
* *[[Cherished]]* (1977)
* *[[Two the Hard Way]]* (1977)
* *[[Take Me Home (Cherin albumi)|Take Me Home]]* (1979)
* *[[Prisoner (Cherin albumi)|Prisoner]]* (1979)
* *[[Black Rose (Cherin albumi)|Black Rose]]* (1980)
* *[[I Paralyze]]* (1982)
* *[[Cher (vuoden 1987 albumi)|Cher]]* (1987)
* *[[Heart of Stone (Cher albumi)|Heart of Stone]]* (1989)
* *[[Love Hurts (Cherin albumi)|Love Hurts]]* (1991)
* *[[It's a Man's World (Cher albumi)|It's a Man's World]]* (1995)
* *[[Believe (Cherin albumi)|Believe]]* (1998)
* *[[Not.com.mercial]]* (2000)
* *[[Living Proof (Cherin albumi)|Living Proof]]* (2001)
* *[[Closer to the Truth]]* (2013)
* *[[Dancing Queen (Cherin albumi)|Dancing Queen]]* (2018)
* *[[Christmas (Cherin albumi)|Christmas]]* (2023)

Cherin eniten myyneet albumit (poislukien kokoelma-albumit) ovat *Believe* (1998), 12 miljoonaa kappaletta, *Heart of Stone* (1989), 6 miljoonaa kappaletta, *Love Hurts* (1991), 3,5 miljoonaa kappaletta, ja *Cher* (1987), 2 miljoonaa kappaletta.

## Elokuvat

* *Wild on the Beach* (1965)
* *Good Times* (1967)
* *Chastity* (1969)
* *[[Tule takaisin, Jimmy Dean]]* (1982)
* ''Tapaus Silkwood'' (1983)
* *Mask* (1985)
* ''Noidat'' (1987)
* *Epäilty* (1987)
* *[[Kuuhullut]]* (1987)
* *Äitini on merenneito* (1990)
* ''The Player – Pelimies'' (1992)
* *Kultaseni, päiväsi ovat luetut* (1995)
* *If These Walls Could Talk*, TV-elokuva (1996)
* ''Teetä Mussolinin kanssa'' (1999)
* ''Stuck On You'' (2003)
* ''Burleski'' (2010)
* *[[Zookeeper]]* (2011)
* ''Mamma Mia! Here We Go Again'' (2018)

## Lähteet

## Aiheesta muualla
* Cherin viralliset sivut 
*